مستەفا خۆشناو

مستەفا مستەفا عەبدوڵڵا ناسراو بە مستەفا خۆشناو (لەدایکبووی ١٩١٢، بێتواتە، سلێمانی - ١٩٤٧ لە بەغدا، شانشینی عێراق) ئەفسەر و سیاسەتمەدارێکی کورد بوو، لە کۆماری مەھاباد و عێراق خزمەتی کردووە. لە ١٩٤٦، لە ناو کۆماری مەھاباد ئەو یەکێک بوو لە ئەندامانی دەستەی دامەزرێنەرانی پارتی دیموکراتی کوردستان.

 سەرەتای ژیان 
لە ڕۆژگاری تاریک و سەختی گرانی گەورەی جەنگی یەکەمی جیھانیدا، کۆرپەیەکی چاوگەشی لە سۆز و میھرەبانی باوک بێ بەش، لە دایکێکی ھەژار لە شارەدێی بێتواتەی خۆشناوەتی پارێزگای سلێمانی، لە ساڵی (١٩١٢)ی زایینی، (مستەفا)ی پاش باب، لەدایک دەبێت، دایکی بەناوی باوکییەوە ناوی نا مستەفا).

 کاری سیاسی 
دەکەوێتە ژێر کاریگەری بیری کوردایەتی و تێکەڵاوی سیاسەت دەبێت. ئەندامی دامەزرێنەری پارتی دیموکراتی کوردستان و کۆمەڵەی ژیانەوەی کوردستان بوو؛ لە ساڵی ١٩٤٦ بووەتە ئەندامی ناوەندی کۆمیتەی حیزبی دێموکراتی کوردستانی عێراق، ئەندامی سەرکردایەتی حیزبی ھیوا، لە ساڵی ١٩٤٣ بۆ ١٩٤٥ پەیوەندی بە شۆڕشی بارزان کردووە، لە ساڵی ١٩٤٤ ئەفسەری پەیوەندییەکانی حکوومەتی عێراق بوو لە ناوچەی بارزان، دامەزرێنەری کۆمەڵەی ئازادی بوو لە ساڵی ١٩٤٤، دوای ئەوەی لە خۆشناوەتییەوە گەیشتە بارزان، لەوێ بوو بە کەسایەتییەکی سیاسی و سەربازی کاریگەر و متمانەپێکراوی شۆڕشی بارزان و لەلایەن (
مەلا مستەفای بارزانی چەند ئەرکێکی گرنگی پێ سپێردرا (مەلا مستەفای بارزان ھەموو پرس و ڕایەکی بە مستەفا خۆشناو دەکرد، پێی دەگووت، تۆ خوێندەوارییەکی باشت ھەیە و ئەوەی تۆ دەیزانی من نایزانم).

 مردن 
لە سپێدەی ١٩ی حوزەیرانی ١٩٤٧، بەپێی فەرمانێکی ساڵح جەبر کە سەرۆکوەزیرانی ئەوکاتەی عێراق بوو، ئەوا مستەفا خۆشناو و سێ ئەفسەری دیکەی کورد (محەممەد قودسی، عیزەت عەبدولعەزیز و خەیروڵڵا عەبدولکەریم) لە سوپای عێراق لە سێدارە دران.

 یادکردنەوە 
ساڵانە لە باشووری کوردستان، لە ساڵڕۆژی لە سێدارەدانی چوار ئەفسەرەکە ئەوا یادیان دەکرێتەوە. لە دەروازەی شەقامی مەولەوی لە شاری سلێمانی، وێنەی ھەر ئەفسەرەکە دانراوە.

 ئەلبوومی وێنە 

 سەرچاوەکان 

 کتێب 
 ئەرشیفی دەستەی ئێنسکلۆپیدیا، فایلیfe-٣٦.
 مێژووی پارتی دیموکراتی کوردستان، کۆنگرە و کۆنفرانس (پرۆگرام و پەیڕەوی ناوخۆ)، دەستەی ئینسکلۆپیدیای پارتی دیموکراتی کوردستان، بەرگی یەکەم، (ھەولێر- چاپخانەی رۆکسانا- ٢٠٢١).
 حبیب محمد کریم، تأریخ الحزب الدیمقراطی الکوردستانی- العراق (فی محطات رئیسیة)١٩٤٦–١٩٩٣، (دھوک- مطبعة خەبات- ١٩٩٨).
 مسعود بارزانی، بارزانی و بزووتنەوەی ڕزگاریخوای کورد، بەرگی یەکەم١٩٣١–١٩٥٨، (ھەولێر- ٢٠١٢).
 معروف قەرەداغی، بارزان و نھێنییەکانی، (بەغداد- چاپخانەی مەعارف- ١٩٥٩).
 بەختیار محەممەدئەمین، خۆشناوەتی لەسەدەی بیستەمدا بەرگی دووەم ١٩٠٠–١٩٩١.

پۆل:کوردەکانی باشووری کوردستان
پۆل:سیاسەتوانانی کورد
پۆل:لەدایکبووانی ١٩١٢
پۆل:مردووانی ١٩٤٧
پۆل:خەڵکی سلێمانی